b"\n_START_ARTICLE_\nEs Cubells\n_START_PARAGRAPH_\nEs Cubells, o es Carme des Cubells, \xc3\xa9s un poble i parr\xc3\xb2quia del municipi de Sant Josep de sa Talaia, a Eivissa. T\xc3\xa9 874 habitants (2009)._NEWLINE_Est\xc3\xa0 ubicat al sud de l'illa, a la vora de la Mediterr\xc3\xa0nia, en un tram de costa on hi destaquen els penya-segats i xicotetes cales. Aquest nucli es va formar a partir d'edificacions al voltant del temple de la Mare de D\xc3\xa9u de Cubells (s.XIX), que pren el nom de la v\xc3\xa9nda on es va construir._NEWLINE_L'esgl\xc3\xa9sia, emblanquinada i amb contraforts als laterals, va ser inaugurada el 1864 i es va poder construir gr\xc3\xa0cies a l'impuls del religi\xc3\xb3s carmelita Francesc Palau, que conserva un paper important a la hist\xc3\xb2ria de l'illa, en passar llargs per\xc3\xadodes vivint com un ermit\xc3\xa0 a l'illot des Vedr\xc3\xa0. Una escultura situada al costat del temple recorda la seva biografia."